<classify> ILI kuvutia wachimbaji wa madini kuuza bidhaa zao kwenye masoko yaliyoanzishwa nchini, serikali imefuta kodi ya ongezeko la thamani VAT ya asilimia 18 na kodi ya zuio ya asilimia 5 kwa wachimbaji ili kuwavutia kutumia masoko hayo.Hiyo ni mikakati ya makusudi ya kuwaendeleza wachimbaji wadogo ili waweze kuongeza uzalishaji na hivyo kujiongezea tija na kuchangia katika pato la Taifa. Katika hatua nyingine, Waziri Mkuu, Kassim Majaliwa amewataka watu wote wakiwemo wafanyabiashara wasiokuwa waaminifu ambao wanajihusisha na utoroshaji wa madini, waache mara moja. Amesema serikali ipo makini na imejidhatiti vya kutosha na haitakuwa na huruma dhidi yao. Alisema hayo jana wakati akifungua maonesho ya Teknolojia na Uwekezaji katika Sekta ya Madini yanayofanyika uwanja wa CCM Kalangalala mjini Geita. Alisema wasiotaka kuelewa na kuacha kutorosha madini Serikali itashughulika nao. Alisema ili kukabiliana na utoroshaji wa madini, serikali ilifungua masoko ya madini katika mikoa yenye hazina ya rasilimali hiyo na imekuwa inachukua hatua mbalimbali kuwavutia wachimbaji kuuza madini yao huko ikiwemo kuwafutia kodi. Alisema serikali itaendelea kutatua changamoto wanazokutana nazo wachimbaji wadogo ikiwemo matumizi ya teknolojia duni katika uchimbaji na uchenjuaji madini. Nitoe wito kwa wadau kuitumia fursa ya uwekezaji kwa kuanzisha biashara ya vifaa vya uchimbaji na uchenjuaji nchini. Pia, Waziri Mkuu alitumia fursa hiyo kuwakumbusha wadau wa madini katika Mkutano wa 16, wa Bunge la 11 lilijadili na kuridhia Azimio la Kuridhia Mkataba wa Minamata kuhusu kupunguza matumizi ya zebaki ifikapo 2030.  <topic>: KITAIFA 